Stuttgart (dpa/SN). Badensko-Württembergska, Bayerska, Hessenska a Sewjerorynsko-Westfalska žadaja sej wot Zwjazka, hladajo na hrožacu žołmu koronainfekcijow w nazymje, spěšnje zakonske wuměnjenja za razniše škitne naprawy stworić. Ampla dyrbjała hišće do dowoloweje přestawki změnu zakonja za škit před infekcijemi předpołožić, rěka w zhromadnej deklaraciji. Dokument chcedźa konferency strowotniskich ministrow předpołožić, kotraž wotměje so jutře w Magdeburgu. Naprawy su trěbne, zo móhli na přiběrace ličby infekcijow skutkownje reagować. K tomu słuša winowatostne wužiwanje nahubnikow w nutřkownych rumnosćach, prawidła 3G abo 2G, winowatosć testowanja, wobmjezowanje ličby wobdźělnikow na zarjadowanjach a wobmjezowanje kontaktow.
Kraje žadaja sej wot konferency ministrow, spěšnje wo tym rozsudźić, hač doporuča powšitkowne štwórte šćěpjenje přećiwo koronawirusej. Stajna šćěpjenska komisija doporuča tuchwilu jenož štwórte šćěpjenje za ludźi nad 70 lětami.
Kijew (dpa/SN). Ukrainski prezident Wolodymyr Zelenskyj je potwjerdźił, zo słuša Ukraina po jeho měnjenju k Europje a zo je sej status kandidata za přistup k EU zasłužiła. Wot Ruskeje nadpadnjeny kraj dopokazuje wšědnje, zo je hižo nětko dźěl zjednoćenych europskich hódnotow, rjekny Zelenskyj minjenu nóc w swojim widejowym poselstwje. Prócowanja Ukrainy, do EU zastupić, Rusku znjeměrnja, wón měnješe.
Komisija EU bě minjeny pjatk doporučiła, Ukrainje a Moldawskej status kandidatow za přistup do Europskeje unije spožčić. Wo tym rozsudźić dyrbja statni a knježerstwowi šefojo 27 čłonskich krajow na swojim wjeršku zajutřišim, štwórtk, w Brüsselu.
Z awtom swojeho nana je jědnaćelětny hólc do wjacorych awtow zrazył. Do toho běchu wobydlerjo w mecklenburgsko-předpomorskim Wolgasće policiji rozprawjeli, zo jězdźi po bydlenskej štwórći awto z dźěćom za wodźidłom. Krótko po tym zastojnicy awto wuhladachu, kotrež runje do awta prasny. Do toho bě wóz dalšej awće wobškodźił. Za wodźidłom sedźeše woprawdźe dźěćo. Policisća přepodachu hólca nanej, kiž wo jězbje syna ničo njewědźeše. Wěcna škoda: 4 500 eurow.
Mjezsobne popryskanje z wodowymi pistolemi je w Berlinskej lěsnej kupjeli raznu zwadu a na kóncu bijeńcu něhdźe sto ludźi zawiniło. Policija dyrbješe z 13 awtami přijěć. Dwě skupinje młodostnych běštej so mjez sobu popryskałoj a so zwadźiłoj. Jako so zwada přiwótři, druzy wopytowarjo kupjele zapřimnychu. Na kóncu so sto ludźi biješe.
Drježdźany/Erfurt (B/SN). Jako prěni wuchodoněmski kraj je Sakska w lěće 1996 wosebite zrěčenje z Vatikanom wotzamknyła. Po lětdźesatkach jara wobmjezowanych móžnosćow katolskeho žiwjenja w NDR bě to wulki přełam ze symboliskej hódnotu. Artikl 10 dojednanja wobsahuje pěstowanje serbskich naležnosćow. W zrěčenju, podpisanym wot japoštołskeho nunciusa arcybiskopa dr. Giovannowa Lajolija a tehdyšeho ministerskeho prezidenta Sakskeje prof. dr. Kurta Biedenkopfa, zawjazujetej so wobě stronje katolske serbske kulturne bohatstwo wobchować a škitać. Swobodny stat Sakska ma je po swojich móžnosćach podpěrać. Lětsa swjeći Durinska 25lětne wobstaće zrěčenja z Vatikanom.
Kak dale z kardinalom?
Berlin (dpa/SN). Městopředsyda frakcije CDU/CSU w zwjazkowym sejmje Jens Spahn (CDU) je plany hospodarskeho ministra Roberta Habecka (Zeleni) nastupajo lutowanje zemskeho płuna jako zapozdźene a njedosahace kritizował. „Bychmy-li hižo w měrcu započeli, wjace wuhlowych a mjenje płunowych milinarnjow zasadźić, bychu składy płuna nětko snano wo dźesać procentow połniše byli hač nětko“, rjekny Spahn dźensa rano w sćelaku ARD.
Zelenskyj: Historiski tydźeń
Kijew (dpa/SN). Ukrainski prezident Wolodymyr Zelenskyj widźi swój kraj před jónkrótnej móžnosću, so z kandidatom za přistup k EU stać. „Jutře započina so historiski tydźeń, hdyž dóstanjemy wot Europskeje unije wotmołwu nastupajo status kandidata za přistup“, rjekny Zelenskyj minjenu nóc we widejowym poselstwje. Wón liči pak runje tohodla ze zaměrnym přiwótřenjom ruskeje agresije, nic jenož přećiwo Ukrainje, ale tež přećiwo druhim europskim krajam.
Macron wjetšinu přisadźił
Drježdźany (SN). W juliju 2021 su sylne zliwki w Swobodnym staće Sakskej wulke škody zawostajili. Zo by wotstronjenje škodow a nowonatwar podpěrował, je Zwjazk přez swobodny stat spěchowanske srědki přewostajił. Ke koordinowanju a za centralnu organizaciju nowonatwara je sakske krajne knježerstwo ministerstwa přesahowacu dźěłowu skupinu pod nawodom sakskich statnych ministerstwow za hospodarstwo, dźěło, wobchad, energiju a ratarstwo zarjadowało.
Mjeztym su nastate škody z pomocu potrjechenych wokrjesow zwěsćili a dokumentowali. Po tym wučinjenja wobkrućene škody na infrastrukturje 101,1 milion eurow. Tak je móžno, kóždemu wokrjesej a komunam etat za sto procentowske zarunanje škodow zaručić. Potrjechene komuny a wokrjesy dyrbja wotpowědne próstwy wo srědki zapodać.
Hižo loni w meji bě sakske krajne knježerstwo wobzamknyło, potrjechenym komunam nastate škody znajmjeńša k 75 procentam zarunać.
Riesa (dpa/SN). Na poslednim dnju zwjazkoweho zjězda AfD w Riesa je wčera při temje wonkowna politika a wobchadźenje z Ruskej k raznej zwadźe dóšło. Na kóncu samo rozsudźichu, zjězd dočasnje skónčić a zbywace temy dnjoweho porjada wjace njewobjednawać.
Pozadk bě naćisk rezolucije na temu Europa, kotruž mjez druhim čestny předsyda Alexander Gauland a durinski krajny šef Björn Höcke podpěraštaj. Předsydka AfD Alice Weidel sej žadaše, naćisk rěčnje a wobsahowje předźěłać. Zapósłanc zwjazkoweho sejma Thomas Seitz kritizowaše, zo so w dokumenće ani jónu słowo „wójna“ njejewi a zo rěči so łahodnje wo konflikće na Ukrainje. Tole bychu stronje wosebje na zapadźe jara za zło brali. Druzy porno tomu běchu za to, dokument schwalić. Při tym dóńdźe k raznemu rozestajenju. Předsyda Tino Chrupalla njemóžeše so spočatnje z namjetom přesadźić, naćisk cofnyć a najprjedy w zwjazkowym předsydstwje wobjednawać. Hakle z pomocu wjacorych krajnych předsydow so tole skónčnje poradźi.
Treuenbrietzen/Beelitz (dpa/SN). W boju přećiwo wulkimaj lěsnymaj wohenjomaj nadźijeja so wobydlerjo a wohnjowi wobornicy, zo dešć a njewjedra dalšemu rozšěrjenju płomjenjow zadźěwaja. Prěnje šwihele dźensa rano njeběchu po informacijach zamołwitych žana wulka pomoc. Jenož 20 kilometrow wot so zdalenej, palitej so dale dwaj wulkej lěsnej wohenjej. Kur bě tak husty, zo móžachu jón samo w sto kilometrow zdalenych Drježdźanach začuwać.
Połoženje nastupajo lěsny woheń w Treuenbrietzenje, něhdźe 80 kilometrow južnje Podstupima, bě po posudźowanju krajnoradneho zarjada dźensa rano stabilne a pod kontrolu. Minjenu nóc bě tam 435 wohnjowych wobornikow zasadźenych. „Nadźijamy so přilubjeneho dešćika, rjekny rěčnica Andrea Metzler powěsćerni dpa.
Natwar Mnichowskeho oktoberskeho swjedźenja su dźensa zahajili. Theresina łuka je wotnětka wulke twarnišćo a zdźěla za pěškow zawrjena. Po třoch lětach chcedźa wot 17. septembra hač do 3. oktobra zaso hosći witać. Minjenej lěće běchu najwjetši ludowy swjedźeń swěta korony dla wotprajili. Literski karan piwa płaći lětsa přerěznje 13,40 eurow.
Něhdźe tysac wopytowarjow je minjeny kónc tydźenja na lětuše 20. mjezynarodne zetkanje Trabantow do Šwikawy přišło. K zakónčenju jědźeše wčera 55 kultowych awtow z časa NDR z tu- a wukraja po nutřkownym měsće. Na wšě 300 Trabantow z Němskeje, Čěskeje, Pólskeje, Słowakskeje, Madźarskeje a Šwicarskeje bě na teren něhdyšeje twornje Trabanta přijěło. Někotři z nich běchu so dołheje čary dla hižo zašo na dompuć podali. Druhich drje je horcota wottrašiła.
Drježdźany (dpa/SN). Sakski ministerski prezident Michael Kretschmer (CDU) je wčera zhromadnje z dalšimi politikarjemi wopory ludoweho zběžka 17. junija 1953 w NDR wopominał. „Dopominamy so na pućrubarjow swobody. Je dźensa naš zhromadny nadawk, zdobytu demokratiju a swobodu stajnje znowa zakitować“, rěka we wčerawšim stejišću Kretschmera, kiž je tuchwilu w Romje. Zběžk bu namócnje poraženy a žadaše sej 55 smjertnych woporow.
Ukrainske jednotki pod ćišćom
Kijew (dpa/SN). Ukrainske wojerske jednotki na wuchodźe kraja bědźa so dale ze sylnym ćišćom ruskich jednotkow, kotrež jich z artileriju a raketami wobtřěleja. W swojej rozprawje mjenuje rozkaznistwo armeje měsće Sjewjerodonjeck a Lysyčansk a wokolinu. Na dwěmaj městnomaj je so poradźiło, ruske jednotki zadźeržeć. Ze zdobyćom Sjewjerodonjecka a Lysyčanska by Ruska wšu ukrainsku kónčinu wokoło Luhanska pod kontrolu měła. To je jeje hłowny wójnski zaměr.
Zjězd AfD w Riesy zahajeny
szl_Latn slv_Latn hrv_Latn pol_Latn szl_Latn szl_Latn szl_Latn lim_Latn szl_Latn ces_Latn ces_Latn ces_Latn szl_Latn ces_Latn ces_Latn ces_Latn ces_Latn szl_Latn bos_Latn bos_Latn ces_Latn szl_Latn hrv_Latn szl_Latn pol_Latn